**NÁRODNÁ RADA SLOVENSKEJ REPUBLIKY**

**V. volebné obdobie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Číslo: 2502/2010

**112a**

**Spoločná správa**

výborov Národnej rady Slovenskej republiky o prerokovaní Vládneho návrhu zákona o poskytovaní dotácií v pôsobnosti Ministerstva zdravotníctva Slovenskej republiky (tlač 112) vo výboroch Národnej rady Slovenskej republiky

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Výbor Národnej rady Slovenskej republiky pre zdravotníctvo ako gestorský výbor pri rokovaní o Vládnom návrhu zákona o poskytovaní dotácií v pôsobnosti Ministerstva zdravotníctva Slovenskej republiky (tlač 112) (ďalej len gestorský výbor) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky túto spoločnú správu výborov Národnej rady Slovenskej republiky o prerokovaní vyššie uvedeného návrhu zákona:

**I.**

 Národná rada Slovenskej republiky uznesením č. 112 z 15. októbra 2010 po prerokovaní Vládneho návrhu zákona o poskytovaní dotácií v pôsobnosti Ministerstva zdravotníctva Slovenskej republiky (tlač 112) v prvom čítaní rozhodla, že podľa § 73 ods. 3 písm. c) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky prerokuje uvedený návrh zákona v druhom čítaní a prideľuje vládny návrh zákona podľa § 74 ods. 1 citovaného zákona na prerokovanie

 Ústavnoprávnemu výboru Národnej rady Slovenskej republiky

 Výboru Národnej rady Slovenskej republiky pre financie a rozpočet

 a Výboru Národnej rady Slovenskej republiky pre zdravotníctvo.

**II.**

 Gestorský výbor nedostal žiadne pozmeňujúce a doplňujúce návrhy poslancov, ktorí nie sú členmi výborov, ktorým bol návrh zákona pridelený (§ 75 ods. 2 zákona č. 350/1996 Z. z. ).

**III.**

 **Ústavnoprávny výbor Národnej rady Slovenskej republiky** prerokoval Vládny návrh zákona o poskytovaní dotácií v pôsobnosti Ministerstva zdravotníctva Slovenskej republiky (tlač 112) dňa 27. októbra 2010 a odporučil Národnej rade Slovenskej republiky návrh zákona schváliť so zmenou (uznesenie č. 57 z 27. októbra 2010).

 **Výbor Národnej rady Slovenskej republiky pre financie a rozpočet** prerokoval Vládny návrh zákona o poskytovaní dotácií v pôsobnosti Ministerstva zdravotníctva Slovenskej republiky (tlač 112) dňa 18. novembra 2010 a odporučil Národnej rade Slovenskej republiky návrh zákona schváliť (uznesenie č. 86 z 18. novembra 2010).

 **Výbor Národnej rady Slovenskej republiky** **pre zdravotníctvo** prerokoval Vládny návrh zákona o poskytovaní dotácií v pôsobnosti Ministerstva zdravotníctva Slovenskej republiky (tlač 112) dňa 16. novembra 2010 a odporučil Národnej rade Slovenskej republiky návrh zákona schváliť so zmenami a doplnkami (uznesenie č. 16 zo  16. novembra 2010).

**IV.**

 Z uznesení výborov uvedených pod bodom III. tejto správy vyplývajú tieto pozmeňujúce a doplňujúce návrhy:

1. **V § 2 ods. 1 písmeno d)** znie:

 „d) realizácie jednotlivých úloh v rámci schválených národných programov,“.

Ministerstvo zdravotníctva SR identifikovalo potrebu poskytovať dotácie nielen na národné programy podpory zdravia, ktoré sú v gescii Úradu verejného zdravotníctva SR a Regionálnych úradov verejného zdravotníctva SR, ale pre všetky vládou schválené národné programy týkajúce sa oblasti zdravotníctva.

**Výbor NR SR pre zdravotníctvo**

**gestorský výbor odporúča s c h v á l i ť**

1. **V § 5 ods. 8** sa za slovo „zverejňuje“ vkladá slovo „najmä“ a za slovo „dotácií“ sa vkladá slovo „najmenej“.

Vláda SR 13. októbra 2010 schválila uznesením č. 695 Návrh na zvýšenie transparentnosti pri poskytovaní dotácií z prostriedkov štátneho rozpočtu, kde uložila ministrom implementovať pravidlá vyplývajúce z tohto návrhu do systému poskytovania dotácií s účinnosťou od 1. januára 2011. Na základe uvedeného vznikla potreba zosúladiť Zákon o poskytovaní dotácií v pôsobnosti Ministerstva zdravotníctva Slovenskej republiky s týmito pravidlami, ktoré majú byť pre jednotlivé rezorty záväzné.

 **Výbor NR SR pre zdravotníctvo**

 **gestorský výbor odporúča s c h v á l i ť**

1. **V § 5 ods. 8** sa na konci bodka nahrádza čiarkou a pripájajú sa slová „neschválených dotácii a dôvod ich neschválenia“.

Doplnený text sprehľadní postup prideľovania dotácií a zjednotí úpravy danej skupiny právnych predpisov.

 **Ústavnoprávny výbor NR SR**

 **gestorský výbor odporúča n e s c h v á l i ť**

**V.**

 Gestorský výbor na základe stanovísk výborov k Vládnemu návrhu zákona o poskytovaní dotácií v pôsobnosti Ministerstva zdravotníctva Slovenskej republiky (tlač 112) odporúča Národnej rade Slovenskej republiky zákon **s c h v á l i ť s odporúčanými pozmeňujúcimi a doplňujúcimi návrhmi.**

1. Súčasne gestorský výbor odporučil hlasovať o bodoch **1 - 3** uvedených v IV. časti tejto spoločnej správy nasledovne

- o bodoch **1 – 2** **spoločne** s návrhom gestorského výboru **s c h v á l i ť**

- o bode  **3 osobitne**  s návrhom gestorského výboru **n e s c h v á l i ť.**

 2. Poveril spoločného spravodajcu výborov **Mariána K v a s n i č k u** predniesť v súlade s § 80 zákona č. 350/1996 Z. z. o rokovacom poriadku Národnej rady Slovenskej republiky spoločnú správu výborov na schôdzi Národnej rady Slovenskej republiky a návrhy v zmysle § 83 ods. 4 a § 84 ods. 2 zákona č. 350/1996 Z. z.

 Predmetná spoločná správa výborov Národnej rady Slovenskej republiky o prerokovaní Vládneho návrhu zákona o poskytovaní dotácií v pôsobnosti Ministerstva zdravotníctva Slovenskej republiky (tlač 112) bola schválená uznesením Výboru Národnej rady Slovenskej republiky pre zdravotníctvo (gestorský výbor) č. 21 z  30. novembra 2010.

Bratislava, 30. novembra 2010

**Viliam N o v o t n ý**

predseda

Výboru Národnej rady Slovenskej republiky

pre zdravotníctvo